《送全上人》
元代·张仲深

蜀中山水古所闻，知有五岳元非尊。上人足迹半天下，锡端高曳衡湘云。

十年挂锡东海上，金峨雪窦晴相向。灯分舍利塔畔光，钵共旃檀林下饷。

上人岁晏将何如，手持径寸摩尼珠。剧谈似讷讷不讷，外貌如愚愚不愚。

上人此理知默契，所以不会唯深会。二严二乘妙熟探，大千小干了无外。

南还欲鼓湘潭柂，天地江山等么么。自知浮世一化城，愿结跏趺面墙坐。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。